stanford-oval/wikipedia huggingface dataset:
לואיס אדווינקולה
קריירת מועדונים

אדווינקולה החל את קריירת הבוגרים שלו בשנת 2008 במועדון הפרואני חואן אאוריץ', ובינואר 2010 עבר למועדון הפרואני הבכיר ספורטינג קריסטל, שם ביסס את עצמו והפך לשחקן הרכב קבוע. ביולי 2012 נמכר למועדון טאבריה סימפרופול מליגת העל האוקראינית, אך לא ערך הופעות ליגה במועדון זה, והושאל בחזרה כעבור חודש לספורטינג קריסטל, מאחר שלמועדון לא היה מקום עבורו בסגל. בינואר 2013 חתם אדווינקולה בהופנהיים מהבונדסליגה לארבע עונות, והשתייך למועדון זה במשך שנתיים וחצי, אך ערך בתקופה זו רק שתי הופעות ליגה בהופנהיים, ועבר בהשאלות לפונטה פרטה הברזילאית, שוב לספורטינג קריסטל, ולבסוף לוויטוריה סטובאל הפורטוגלית. בשנת 2015 חתם אדווינקולה בבורסאספור מליגת העל הטורקית, וערך במועדון זה 12 הופעות, אך הושאל בשנת 2016 לניואל'ס אולד בויס מליגת העל הארגנטינאית. בעונת 2016 ערך אדווינקולה 22 הופעות ליגה במדי ניואל'ס. את עונת 2017 החל בניואל'ס, ובמחצית העונה עבר לטיגרס מליגת העל המקסיקנית. אדווינקולה ערך 14 הופעות בכל המסגרות במדי טיגרס, והחל מעונת 2017/18 הושאל למועדון המקסיקני לובוס BUAP. ביולי 2018 הושאל לראיו ואיקאנו מהלה ליגה הספרדית. אדווינקולה שיחק עונה אחת בראיו ואיקאנו, וסיים עם הקבוצה במקום האחרון, ונשר לליגת המשנה הספרדית. לאחר עונת השאלה אחת בראיו ואיקאנו, חתם אדווינקולה באופן קבוע בקבוצה. ב-31 ביולי 2021 חתם לשלוש שנים בבוקה ג'וניורס.
קריירה בינלאומית

בשנת 2009 ערך אדווינקולה שתי הופעות במדי נבחרת פרו עד גיל 20. את הופעת הבכורה בנבחרת פרו הבוגרת ערך אדווינקולה במשחק ידידות מול נבחרת קנדה בספטמבר 2010. בשנת 2011 אדווינקולה זומן לסגל הפרואני לקופה אמריקה 2011, בה היה שחקן הרכב ברוב המשחקים, וסייע לפרו לסיים במקום השלישי, לאחר הפסד 2-0 לאורוגוואי בחצי הגמר, וניצחון 4-1 על ונצואלה במשחק על המקום השלישי. בשנת 2015 זומן אדווינקולה לסגל הפרואני לקופה אמריקה 2015, בה שחזרה פרו את הישגה מהטורניר הקודם ושוב סיימה שלישית, לאחר הפסד 2-1 לצ'ילה בחצי הגמר, וניצחון 2-0 על פרגוואי במשחק על המקום השלישי. אדווינקולה שיחק את מלוא הדקות בכל ששת משחקיה של פרו בטורניר זה.
בשנת 2017 היה אדווינקולה שותף לעלייתה של פרו למונדיאל לראשונה מאז מונדיאל 1982, לאחר שסיימה חמישית בבית הדרום אמריקאי במוקדמות מונדיאל 2018 והדיחה בפלייאוף העלייה למונדיאל את ניו זילנד. אדווינקולה נכלל בסגל הפרואני למונדיאל 2018 עצמו, ושיחק את מלוא הדקות בשלושת משחקיה של פרו בשלב הבתים, אותו פרו סיימה עם שלוש נקודות שהושגו בניצחון 2-0 על אוסטרליה. פרו ואדווינקולה הודחו מהמונדיאל בסיום שלב הבתים.
בספטמבר 2018 הבקיע אדווינקולה את שער הבכורה שלו במדים הלאומיים, בהפסד 2-1 לגרמניה במשחק ידידות. בקיץ 2019 זומן אדווינקולה לסגל הפרואני לקופה אמריקה 2019, והציג בטורניר זה יכולת גבוהה מאוד. אדווינקולה הגיע באופן מפתיע עם פרו עד לגמר, בו הפסידה פרו לברזיל בתוצאה 3-1.
סבסטיאן שימאנסקי

סבסטיאן שימאנסקי (בפולנית: Sebastian Szymański; נולד ב-10 במאי 1999) הוא כדורגלן פולני המשחק בעמדת הקשר בפנרבחצ'ה ובנבחרת פולין.
קריירה

שימאנסקי החל את הקריירה שלו בלגיה ורשה, וערך את הופעת הבכורה שלו בקבוצה הבוגרת בגיל 17, בהפסד 1–3 לארקה גדיניה ב-20 באוגוסט 2016. ב-3 במרץ 2017 הוא כבש את שער הבכורה בניצחון 1–3 על זגלביה לובין.
ב-31 במאי 2019 חתם שימאנסקי על חוזה ל-5 שנים בדינמו מוסקבה מהליגה הרוסית.
ב-12 ביולי ערך הופעת בכורה בקבוצה בתיקו 1-1 נגד ארסנל טולה. ב-9 בנובמבר 2019, הוא כבש את שערו הראשון עבור דינמו, השער היחיד במשחק בניצחון 1–0 על רובין קאזאן. זה היה ניצחון החוץ הראשון של דינמו על קאזאן מזה 13 שנים.
ב-22 ביולי 2022 הושאל שימאנסקי לפיינורד לשנה עם אופציה לרכישה.
קריירה > נבחרת פולין

שימאנסקי ערך את הופעת הבכורה שלו בנבחרת פולין ב-9 בספטמבר 2019 במשחק במסגרת מוקדמות יורו 2020 מול אוסטריה. הוא כבש את שערו הראשון בנבחרת ב-19 בנובמבר 2019 במשחק המוקדמות האחרון מול סלובניה.
נכלל בסגל נבחרת פולין לטורניר מונדיאל 2022.
תארים

פיינורד
אליפות הולנד: 2022/2023
הערות שוליים

↑  Себастьян Шиманьский стал игроком «Динамо», Футбольный клуб «Динамо» Москва (ברוסית)
↑  «Рубин» опустился в зону стыковых матчей, проиграв «Динамо» дома впервые за 13 лет, Sports.ru
↑  Privacyinstellingen op VI.nl, www.vi.nl
↑  Czesław Michniewicz ogłosił kadrę na mundial w Katarze באתר הרשמי של התאחדות הכדורגל הפולנית, 10 בנובמבר 2022 (בפולנית)
| נבחרת פולין – מונדיאל 2022 |
| --- | --- | --- |
|  1 שצ'נסני •  2 קאש •  3 ינדז'ייצ'יק •  4 ויטסקה •  5 בדנארק •  6 בייליק •  7 מיליק •  8 ד. שימאנסקי •  9 לבנדובסקי •  10 קריכוביאק •   11 גרוסיצקי •  12 סקורופסקי • 13 קמינסקי •  14 קיביור • 15 גליק • 16 סבידרסקי • 17 זורקובסקי • 18 ברשינסקי • 19 ס. שימאנסקי • 20 ז'לינסקי • 21 זלבסקי • 22 גרברה • 23 פיונטק • 24 פרנקובסקי • 25 גומני • 26 סקורש • מאמן: מיכנייביץ' |  1 שצ'נסני •  2 קאש •  3 ינדז'ייצ'יק •  4 ויטסקה •  5 בדנארק •  6 בייליק •  7 מיליק •  8 ד. שימאנסקי •  9 לבנדובסקי •  10 קריכוביאק •   11 גרוסיצקי •  12 סקורופסקי • 13 קמינסקי •  14 קיביור • 15 גליק • 16 סבידרסקי • 17 זורקובסקי • 18 ברשינסקי • 19 ס. שימאנסקי • 20 ז'לינסקי • 21 זלבסקי • 22 גרברה • 23 פיונטק • 24 פרנקובסקי • 25 גומני • 26 סקורש • מאמן: מיכנייביץ' | פולין |
| נבחרת פולין – יורו 2024 |
| --- | --- | --- |
|  1 שצ'נסני •  2 סלמון •  3 דוידוביץ' •  4 ולוקייביץ' •  5 בדנארק •  6 פיוטרובסקי •  7 סבידרסקי •  8 מודר •  9 לבנדובסקי •  10 ז'לינסקי •   11 גרוסיצקי •  12 סקורופסקי • 13 רומנצ'וק •  14 קיביור • 15 פוכאש • 16 בוקסה • 17 ד. שימאנסקי • 18 ברשינסקי • 19 פרנקובסקי • 20 ס. שימאנסקי • 21 זלבסקי • 22 בולקה • 23 פיונטק • 24 סליש • 25 סקורש • 26 אורבנסקי • מאמן: פרוביירז |  1 שצ'נסני •  2 סלמון •  3 דוידוביץ' •  4 ולוקייביץ' •  5 בדנארק •  6 פיוטרובסקי •  7 סבידרסקי •  8 מודר •  9 לבנדובסקי •  10 ז'לינסקי •   11 גרוסיצקי •  12 סקורופסקי • 13 רומנצ'וק •  14 קיביור • 15 פוכאש • 16 בוקסה • 17 ד. שימאנסקי • 18 ברשינסקי • 19 פרנקובסקי • 20 ס. שימאנסקי • 21 זלבסקי • 22 בולקה • 23 פיונטק • 24 סליש • 25 סקורש • 26 אורבנסקי • מאמן: פרוביירז | פולין |
| --- | --- |
בקרת זהויות :  PLWABN: 9812476858005606  VIAF: 838164298387108630008   WorldCat (עם VIAF): 838164298387108630008
נואה אוקפור

נואה ארינזצ'וקוו אוקפור (בצרפתית: Noah Arinzechukwu Okafor; נולד ב-24 במאי 2000 בבינינגן שבשווייץ) הוא כדורגלן שווייצרי המשחק בעמדת החלוץ בנאפולי מהסרייה א’ בהשאלה ממילאן ובנבחרת שווייץ.
קריירת מועדונים

אוקפור גדל במחלקת הנוער של פ.צ. בזל מליגת העל השווייצרית. ב-19 במאי 2018 ערך את הופעת הבכורה שלו במועדון, בתיקו 2-2 נגד לוצרן במסגרת המחזור ה-36 בליגה לעונת 2017/2018. בסך הכל ערך אוקפור 39 הופעות ליגה במדי המועדון, בהן הבקיע שלושה שערים.
ב-31 בינואר 2020 חתם אוקפור ברד בול זלצבורג מהבונדסליגה האוסטרית שם זכה ב4 אליפויות ו3 גביעי אוסטריה, בסך הכל כבש אוקפור 27 שערים ובישל עוד 15 ב75 הופעות בכל המסגרות, מתוכן 48 בהרכב. כל זאת על פני שלוש עונות.
ב-22 ביולי 2023 חתם אוקפור במילאן מהליגה האיטלקית תמורת 14 מיליון אירו.
ב-3 בפברואר 2025 הושאל אוקפור לנאפולי תמורת סכום של כ-2 מיליון אירו עד לסיום עונת 2024/2025 בסרייה א' עם אופציה לרכישה בסיום עונה זו בעבור 25 מיליון אירו.
קריירה בינלאומית

ב-9 ביוני 2019 ערך אוקפור את הופעת הבכורה שלו בנבחרת שווייץ, בהפסד לנבחרת אנגליה במסגרת ליגת האומות 2018/2019. ב-15 בנובמבר הוא הבקיע את שער הבכורה שלו בנבחרת, בניצחון 4-0 על נבחרת בולגריה במסגרת מוקדמות מונדיאל 2022.
נכלל בסגל נבחרת שווייץ לטורניר מונדיאל 2022. נכלל בסגל נבחרת שווייץ ליורו 2024.
תארים

הגביע השווייצרי: 2018/2019
אליפות אוסטריה (3): 2019/2020, 2020/2021, 2021/2022
הגביע האוסטרי (3): 2019/2020, 2020/2021, 2021/2022
הערות שוליים

↑  WELCOME TO SALZBURG, NOAH OKAFOR! באתר הרשמי של רד בול זלצבורג, 31 בינואר 2020 (באנגלית)
↑  Napoli Closing in on Loan Deal for AC Milan’s Noah Okafor, באתר Transfer Site,‏ 3 בפברואר 2025. (באנגלית)
↑  Switzerland v England game report באתר הרשמי של אופ"א, 9 ביוני 2019 (באנגלית)
↑  Squad Announcement בחשבון הטוויטר הרשמי של נבחרת שווייץ, 9 בנובמבר 2022
↑  Ryan DabbsContributions from Matthew Walthert last updated, Switzerland Euro 2024 squad: Murat Yakin's full team, fourfourtwo.com, ‏2023-10-03 (באנגלית)
| נבחרת שווייץ – מונדיאל 2022 |
| --- | --- | --- |
|  1 זומר •  2 פרננדס •  3 וידמר •  4 אלבדי •  5 אקאנג'י •  6 זקאריה •  7 אמבולו •  8 פרוילר •  9 ספרוביץ' •  10 ג'אקה •   11 שטפן •  12 אומלין • 13 רודריגס •  14 אייבישר • 15 סו • 16 פאסנאכט • 17 ורגאס • 18 ג'ומרט • 19 אוקפור • 20 פריי • 21 קובל • 22 שר • 23 שאקירי • 24 קון • 25 רידר • 26 ישארי • מאמן: יאקין |  1 זומר •  2 פרננדס •  3 וידמר •  4 אלבדי •  5 אקאנג'י •  6 זקאריה •  7 אמבולו •  8 פרוילר •  9 ספרוביץ' •  10 ג'אקה •   11 שטפן •  12 אומלין • 13 רודריגס •  14 אייבישר • 15 סו • 16 פאסנאכט • 17 ורגאס • 18 ג'ומרט • 19 אוקפור • 20 פריי • 21 קובל • 22 שר • 23 שאקירי • 24 קון • 25 רידר • 26 ישארי • מאמן: יאקין | שווייץ |
| נבחרת שווייץ – יורו 2024 |
| --- | --- | --- |
|  1 זומר •  2 סטרגיו •  3 וידמר •  4 אלבדי •  5 אקאנג'י •  6 זקאריה •  7 אמבולו •  8 פרוילר •  9 אוקפור •  10 ג'אקה •   11 שטפן •  12 מבוגו • 13 רודריגס •  14 צובר • 15 זסיגר • 16 סיירו • 17 ורגאס • 18 דואה • 19 אנדוייה • 20 אייבישר • 21 קובל • 22 שר • 23 שאקירי • 24 ישארי • 25 אמדוני • 26 רידר • מאמן: יאקין |  1 זומר •  2 סטרגיו •  3 וידמר •  4 אלבדי •  5 אקאנג'י •  6 זקאריה •  7 אמבולו •  8 פרוילר •  9 אוקפור •  10 ג'אקה •   11 שטפן •  12 מבוגו • 13 רודריגס •  14 צובר • 15 זסיגר • 16 סיירו • 17 ורגאס • 18 דואה • 19 אנדוייה • 20 אייבישר • 21 קובל • 22 שר • 23 שאקירי • 24 ישארי • 25 אמדוני • 26 רידר • מאמן: יאקין | שווייץ |
הערות אלבום

הערות אלבום הן טקסט אשר נמצא בחוברת, שמגיעה עם התקליט באלבום מוזיקלי.
ההערות יכולות להכיל דברים שונים. חלקן מכילות את הדיסקוגרפיה של האמן, או האמנים. חלקן מתארות את תהליך העבודה על האלבום. דבר אחד, אשר משותף כמעט לכל הערות האלבום, הוא מתן קרדיט למלחין השיר, ולעיתים תכופות גם קרדיט אחר (כגון כותב המילים אם יש מילים, ואם ההרכב אינו קבוע גם המוזיקאים וכלי הנגינה שלהם), וכן תודות שהלהקה מבקשת להדגיש. פעם ההערות היו כמעט תמיד תיאור אוהד שנכתב בידי עיתונאי מוזיקה. המסורת הזו, של תיאורים עיתונאיים המנתחים את היצירה ואת ההרכב, התפתחה בעיקר במוזיקת הג'אז ביוזמתו של העיתונאי לאונרד פד'ר עד כדי כך, שכמעט כל אלבום ג'אז, שיצא בחברת הקלטות גדולה, מכיל הערות שכאלו. המנהג הזה נמוג ברוב סוגות המוזיקה, אך בחברות ההקלטות הגדולות העוסקות בג'אז, כגון בלו נוט, עדיין יש עיתונאיים אשר כותבים את הערות האלבום בצורה הזו.
ישנם מקרים בהם האומן מוסיף מסר למאזינים בהערות האלבום. מקרה מפורסם למסר כזה הוא המכתב למאזין שצירף ג'ון קולטריין באלבומו המהפכני A Love Supreme המתאר את התעוררותו הרוחנית ואת האמונה באל שעמדו ביסוד הקלטת היצירה.
בסוגות כגון רוק ומוזיקה פופולרית, לרוב מופיע בהערות האלבום מידע בסיסי על האמן ועל סגנונו. כמו כן פעמים רבות ההערות מכילות את מילות השירים, ולעיתים נדירות אף את האקורדים שלהם. בחלק מהאלבומים מופיעות בתוך החוברת של הערות האלבום תמונות ציורים או יצירות אמנות אחרות. תופעה זו אופיינית באלבומי נושא, כך למשל אלבום הנושא הראשון Sgt. Pepper's Lonely Hearts Club Band מכיל תמונות של חברי להקת הביטלס לבושים בתלבושת של תזמורת צבאית. תמונות הופיעו גם באלבומים של להקות רוק שונות, כגון הדלתות ולד זפלין. האלבום Sgt. Pepper היה גם האלבום הראשון בהיסטוריה בו צורפו מילות השירים להערות האלבום, דבר שגרר בתחילה תמיהה מצד המבקרים.
במוזיקה קלאסית, לרוב יופיע בהערות האלבום מידע היסטורי וביוגרפי על היצירות, המלחין, המבצע או המבצעים וההקלטה. כמו כן, לעיתים ניתן יהיה למצוא ניתוח של היצירות המאוגדות באלבום; הניתוח יכול להיות ברמות שונות של מקצוענות, תלוי בקהל היעד של האלבום. באופרות (או בכל יצירה אחרת הכוללת זמרה) יכול להופיע גם הלברית. כמו כן, חברות הקלטה רבות, נוהגות להשתמש בהערות האלבום, כדי לפרסם אלבומים נוספים אותם הן מוציאות. לרוב, מופיעות בהערות האלבומים הקלאסיים רשימות מאוירות של אלבומים מסוגות קרובות בהוצאת אותה חברת ההקלטה. לעיתים, באלבומים קלאסיים, הערות האלבום מתורגמות במלואן או בחלקן לכמה שפות.
כאשר מוציאים הוצאה מחודשת של אלבום, פעמים רבות יופיעו הערות אלבום חדשות, אשר יבחנו את האלבום על סקאלת הזמן, ויתייחסו להערות המקוריות, שגם לרוב יופיעו באלבום.
ישראל איסרלן

.
| --- | --- |
 לידה:  בערך 1390 בערך ה'ק"ן רגנסבורג, האימפריה הרומית הקדושה
 פטירה:  1460 ה'ר"כ וינר נוישטאדט, האימפריה הרומית הקדושה
 כינוי:  תרומת הדשן
 מדינה:  האימפריה הרומית הקדושה האימפריה הרומית הקדושה
 תקופת הפעילות:  ?–1460 
 השתייכות:  יהדות אשכנז
 תחומי עיסוק:  הלכה, קבלה, דרשן
 רבותיו:  מהרי"ל
 תלמידיו:  אייזיק שטיין, ישראל ברונא 
 בני דורו:  ר' נתן אפשטיין, מהרי"ו, מהר"י ברונא
 חיבוריו:  תרומת הדשן ועוד (ראה בחיבוריו)
 
 תפקידים נוספים:  רב הערים ברנו, מרבורג, וינר נוישטאדט
 
רבי ישראל איסֶרלן בן פתחיה אשכנזי (מהרא"י; ה'ק"ן (1390) בקירוב, רגנסבורג- ה'ר"כ (1460), וינר נוישטאדט), המכונה "תרומת הדשן" על-שם ספרו, היה מגדולי יהדות אשכנז במאה החמש עשרה ונמנה עם אחרוני הראשונים או ראשוני האחרונים. הוא נחשב לאחד מחשובי הפוסקים, ותשובותיו ופסקיו מוזכרים אלפי פעמים בספרות התורנית שלאחריו. עיקר פרסומו בא על ידי ספרו "תרומת הדשן", שבו כתב תשובות ל-354 שאלות (בגימטריה דש"ן), בכל מקצועות ההלכה.
תולדותיו

ר' ישראל נולד בשנת ה'ק"ן (1390) ברגנסבורג, גרמניה לר' פתחיה, שהיה נכדו של רבי ישראל מקרמס, מחבר הגהות אשר"י. השם "איסרלן" היה שמו השימושי, בעוד שבשם "ישראל" הוא נקרא בעיקר בעת עלייה לתורה. תחילה התחנך אצל אחי אמו ר' אהרן בלומלין בקרמס ובוינה, עד ל"גזרת וינה" בשנת ה'ק"ף, שבהן נאסר דודו, ולאחר מכן נהרג. אמו של ר' ישראל הוצאה להורג גם היא בגזרות הללו, בט' בניסן ה'קפ"א. לאחר מכן למד, לפי חלק מהדעות, אצל רבי עוזר משלזיה בשווידניץ, שהיה תלמיד תלמידו של מהר"ם מרוטנבורג, ולפי כמה דעות למד גם אצל מהרי"ל. במשך חייו התכתב עם אחדים מחכמי דורו, ביניהם רבי יעקב וייל שהיה מחשובי הפוסקים בדור ההוא.
עקב רדיפות נאלץ ר' ישראל לברוח מגרמניה. תחילה היגר לאיטליה ולאחר מכן התיישב באוסטריה, שם קיבל על עצמו את עול הרבנות. תחילה כיהן כרבה של העיר ברנו, שנקראה בפי היהודים "ברונא". לאחר מכן נתמנה לרבה של מרבורג ולבסוף כיהן כרבה של וינר נוישטאדט, שם עמד בראשות הישיבה המקומית. הוא זכה לפרסום רב כפוסק נכבד, ובשו"ת הרדב"ז מוזכר אודותיו כי הוא "רב גדול ומוסמך ועליו סומכים בכל גלילות ישראל".
הוא הקדיש את חייו ללימוד התורה, על כל חלקיה. מלבד עיסוקו הרב בפסיקת הלכה, עסק רבות גם בקבלה לגווניה השונים, ובעתות מצוקה השתמש אף בקבלה מעשית. כמו כן עסק בבירור מקורם של מנהגים רבים שהיו מקובלים בקהילות אשכנז. בנוסף היה דרשן מחונן, הצטיין בקול נעים, ונהג לעבור לפני התיבה בימים הנוראים.
אשתו של ר' ישראל, שיינדלין, תרגמה אחת מתשובותיו בהלכות נידה ליידיש.
נפטר בווינר נוישטאדט בשנת ה'ר"כ (1460).
תולדותיו > הערכתו

גדולי דורו והדורות הבאים העריכוהו מאוד, ומקובל לומר שהוא 'גדול האחרונים', בין הרבנים שכינוהו כך ניתן למנות את רבי יעקב ריישר שכתב עליו "מהרא"י בעל תרומת הדשן... והוא גדול שבאחרונים", גם רבי משה לימא כתב עליו "וידוע כי בעל תרומת הדשן היה גדול שבאחרונים ומימיו אנו שותים", רבי שניאור זלמן מלאדי, בעל התניא, כתב בשולחן ערוך הרב "גדול שבאחרונים מהר"י איסרלן", ורבי יחזקאל לנדא כתב עליו "בעל תרומת הדשן... הוא רב מובהק גדול בהאחרונים".
ספריו > תרומת הדשן

רבי ישראל נתפרסם בעיקר על ידי ספרו "תרומת הדשן" שמקבץ 'תשובות' שכתב בהלכה. שם הספר שאול מן המושג ההלכתי תרומת הדשן, ומציין את מספר התשובות שבחלקו הראשון של הספר - 354, בגימטריה דש"ן.
כאמור חלקו הראשון של הספר מכיל תשובות בהלכה שכתב לשאלות שנשאל, לדעת כמה פוסקים שחיו אחריו, השאלות להם כתב את התשובות, לא נשאלו על ידי אנשים, אלא ר' ישראל שאל את השאלות כדי לענות עליהן תשובות, תוך כדי בירור הלכתי יסודי בנושא הנדון, ויש הסוברים, וביניהם המהדיר של לקט יושר, ששאלות אלו אכן נשאלו, ולא כתבם המחבר בעצמו, אולם כתב עליו הרב שמואל אביטן במבוא לתרומת הדשן, שטעות בידו, ושאכן כתב רבי ישראל את השאלות בעצמו.
חלקו השני של תרומת הדשן נקרא "פסקים וכתבים" וכולל 267 פסקי הלכה, שנלקטו ככל הנראה על ידי תלמידיו.
בשו"ת 'תרומת הדשן' מועלות שאלות שונות שלא התעוררו בספרות השו"ת עד אותו זמן. דוגמה לכך היא שאלת השימוש בסוכר בחג הפסח, עקב החשש שמעורב בו קמח.
רבי יוסף קארו מביאו לעיתים קרובות בספרו 'בית יוסף'.
ה'תרומת הדשן' משמש כמקור למנהגים רבים המקובלים בקהילות אשכנז. הרמ"א מצטט ממנו פעמים רבות בהגהותיו על השולחן ערוך.
ספריו > ספרים נוספים שכתב

הגהות לשערי דורא
ל"ו שערים באיסור והיתר
ביאורי מהרא"י - על פירוש רש"י על התורה
תלמידו הרב יוסף יוזפא אוסטרייכר ב"ר משה כתב ספר בשם "לקט יושר". בספר זה הוא מרכז תשובות רבות נוספות שכתב ר' ישראל איסרלן, וכן מנהגים שנהג, קורות חייו ועוד. הספר נדפס לראשונה מכתב יד המחבר על ידי יעקב פריימאן בברלין בשנים ה'תרס"ג-ה'תרס"ד. מקובל בקרב הפוסקים כי החיבור אותנטי ומשקף נאמנה את מנהגי מהרי"א וקורותיו.
תלמידיו

ר' יוסף ב"ר משה, מחבר לקט יושר
ר' ישראל ב"ר חיים מברונא (מהר"י ברונא)
ר' יונה בן ישראל אשכנזי
רבי אייזיק שטיין
ראו גם

מזי"א - דף פירושונים (ראשי תיבות אפשריים של מזי"א הם "מזרע ישראל איסרלן")
סלמאן מוצפי

| --- | --- |

 לידה:  27 בינואר 1900 כ"ז בשבט ה'תר"ס בגדאד, האימפריה העות'מאנית 
 פטירה:  31 בדצמבר 1974 (בגיל 74) י"ז בטבת ה'תשל"ה ירושלים, ישראל 
 מקום קבורה:  הר המנוחות 
 תקופת הפעילות:  ?–1974 
 רבותיו:  רבי יהודה פתיה, רבי חיים שאול הכהן דוויק, רבי יעקב מונסה
 תלמידיו:  בנו הרב בן ציון מוצפי
 חיבוריו:  הגהות על סידור הרש"ש, שפתי צדיקים, אורח צדיקים, ועוד
 בת זוג:  טובה מוצפי
 מספר צאצאים:  5
 
הרב סלמאן מוצפי בצעירותו
הרב סלמאן מוצפי (27 בינואר 1900, כ"ז בשבט ה'תר"ס – 31 בדצמבר 1974, י"ז בטבת, ה'תשל"ה) היה מקובל, פוסק וראש ישיבת "בני ציון" בירושלים.
ביוגרפיה

נולד בבגדאד שבעיראק, להוריו חכם ציון מאיר ופרחא, בן למשפחה שקודם לכן היה שמה מוספיא. למד בישיבת מדרש בית זלכה, אצל רבו המובהק, הרב יהודה פתיה. עמד בקשר עם הרב יעקב חיים, בנו של הבן איש חי. ב-1918 הוסמך כשוחט וכמוהל. שימש כעוזרו ושליחו של ציר הסנאט היהודי-עיראקי מנחם דניאל וניהל את עסקיו מעבר לים.
ב-7 בספטמבר 1935 עלה עם משפחתו לארץ ישראל והשתקע בשכונת הבוכרים. ב-1942 ייסד את ישיבת "בני ציון" סמוך לקבר רחל, שבה עסקו בעיקר בלימוד הזוהר והקבלה. בעקבות פרוץ מלחמת העצמאות עברה הישיבה לשכונת מקור ברוך.
נפטר ב-31 בדצמבר 1974, י"ז בטבת, ה'תשל"ה, ונקבר בחלקת הרבנים הספרדים בהר המנוחות בירושלים. על שמו רחובות בשכונת בית וגן בירושלים ובביתר עילית.
משפחתו

היה נשוי לטובה. בתו הרבנית שולמית צדקה - אשת הגאון הרב משה צדקה - נפטרה ט אדר תשפ"ג.  בניו הם הרב בן-ציון מוצפי - ראש ישיבת בני ציון, והרב יהודה מוצפי שהיה ראש ישיבת מנחת יהודה ועוזרו של הרב מרדכי אליהו. חתנו, בעל בתו ציפורה (נפטרה ה'תש"ף), הוא הרב דוד בצרי, ראש ישיבת השלום. בתו שרה פנירי עסקה רבות בפעילות חסד. נכדו המקובל הרב יצחק בצרי. ביתו הרבנית לאה כהן נשואה לרב רפאל כהן אחיו של מרן חכם שלום כהן ובנו של רבי אפרים כהן, זקן המקובלים בירושלים.
ספריו

הגהות על סידור הרש"ש
שפתי צדיקים - ספר תפילות: לימוד על קברי הצדיקים, דברי התעוררות ללילות ההילולות ותפילות לעניינים שונים.
פירוש על מסכת אבות ומגילת קהלת
אורח צדיקים - תפילות ובקשות, ייחודים ותיקונים, בהוצאת בנו, ירושלים תשנ"ב
האלף לך שלמה - הגהות וביאורים על ספר עץ חיים וספר 'נהר שלום', בעריכת בנו הרב בן ציון, ירושלים תשע"ז
לקריאה נוספת

חכמי בבל, הוצאת ישיבת "הוד יוסף"
גדעון גילקרוב, האיר המזרח, פרק 1, הרב מרדכי אליהו והרב סלמאן מוצפי, ירושלים תשס"ב
הערות שוליים

↑  ראה באתר עיריית ירושלים
↑  הרב יהודה מוצפי הלך לעולמו, באתר ערוץ 7
↑  משה ויסברג, אחות רבי בן ציון מוצפי: מרת שרה פנירי ע"ה, באתר בחדרי חרדים, 26 במרץ 2017
| --- | --- |
בקרת זהויות :  NLI: 987007306945605171  ISNI: 0000 0001 1879 9613  LCCN: nr96002939  VIAF: 97363631   WorldCat (עם VIAF): 97363631
סלנוית דורל

| סלנוית דורל |
| --- | --- |

מצב שימור
 מצב שימור: פגיע פגיע (VU) 
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: טורפים
תת־סדרה:: דמויי חתול
משפחה:: טורפי מדגסקר
סוג:: סלנויה
מין:: סלנוית דורל
שם מדעי
 Salanoia durrelli
תחום תפוצה


סלנוית דורל (שם מדעי: Salanoia durrelli) היא יונק קטן דמוי-שועל הייחודי לאי מדגסקר. היא התגלתה בשנת 2004 והיא חיה רק באזורי הביצות של אגם אלאוטרה. סלנוית דורל שייך למשפחת טורפי מדגסקר, קבוצה של יונקים אוכלי בשר, דמויי-חתול או שועל, החיים רק במדגסקר. המין קשור קשר הדוק לסלנויה חומת-הזנב, עמה הוא מהווה את הסוג סלנויה. השניים דומים מבחינה גנטית, אך נבדלים מבחינה מורפולוגית. סלנוית דורל תוארה כמין חדש ב-2010.
סלנויה זו נמצאה רק פעמיים בטבע באזור של אגם אלאוטרה שבמרכז מדגסקר. אין ידועים עליה הרבה פרטים.
צבעה חום-אדמדם, היא בעלת רגליים רחבות עם כריות ובעלת שיניים חדות מאוד. הפרטים שנתפסו שקלו 600 גרם. היא נמצאה באזור הביצות של אגם אלאוטרה בסביבה בגובה 750 מטר מעל גובה פני הים ועל פי צורת השיניים המגודלות הוערך שהיא ניזונה מרכיכות ומסרטנים ולא רק מבעלי חוליות וחרקים. הן כנראה חיות בין צמחי ביצות.
אין וודאות לגבי מצב השימור שלה. באזור בה נצפתה יש סכנה לקיומה עקב זיהומים, הרס הביצות לבנייה של שטחים חקלאיים והבאת מינים לא מקומיים לרבות חולדות, גחנים גדולים וכלבים.
טקסונומיה

נקבת סלנוית דורל נצפתה שוחה בשנת 2004 על ידי הקרן לשימור חיות הבר של דורל (DWCT) (אנ') באזור אגם אלאוטרה, אזור הביצות הגדול ביותר במדגסקר. הנקבה נלכדה, צולמה ולאחר מכן שוחררה, אך בדיקת התצלום הראתה שלא ניתן לזהותה עם אף מין ממשפחת טורפי מדגסקר. לכן, שתי פריטים נוספים של החיה נתפסו בשנת 2005 על ידי ה-DWCT. אחד מהם הומת כדי לאפשר השוואות מורפולוגיות נוספות. בשנת 2010 היא תוארה באופן רשמי כ-Salanoia durelli במאמר שנכתב, בין היתר, על ידי ה-DWCT והמוזיאון להיסטוריה של הטבע בלונדון.
בעבר דיווחו תושבי כפרים סמוכים על נוכחותו של טורף קטן באזור האגם וההשערה הייתה כי בעל החיים הוא סלנויה חומת-זנב, הקשורה לסלנוית דורל. סלנוית דורל מוקמה בסוג סלנויה, שכלל בעבר רק את הסלנויה חומת-הזנב. סלנוית דורל מראה הבדלים מורפולוגיים מהותיים מהסלנויה חומת-הזנב, אך הגנום המיטוכונדרי של שני המינים דומה מאוד. החוקרים בחרו להכיר באוכלוסיית הסלנויה באגם אלאוטרה כמין נפרד לאור הבחנה מורפולוגית משמעותית. הייחודיות המורפולוגית הנצפית עשויה להיות תוצאה של הסתגלות לחיים באזורי הביצות באגם, בדומה למין הלמור העדין Hapalemur alaotrensis (אנ'), המוכר גם כמין נפרד למרות היותו קרוב גנטית ללמור הבמבוק האפור הנפוץ יותר ממנו.
תיאור

סלנוית דורל דומה מאוד לסלנויה חומת-זנב. לעומת זאת, צבעה של סלנוית הדורל הוא חום-אדמדם והיא חיוורת יותר מהסלנויה חומת-הזנב. הראש והעורף בצבע מנומר, החלק התחתון אדמדם-צהבהב ולא חום כמו אצל הסלנויה חומת-הזנב. רוב הזנב דומה בצבעו לגוף, אך קצהו חום-צהבהב. האפרכסת בצבע אדמדם-צהבהב. כפות הרגליים הרחבות עירומות למטה, כשהעור העירום צהבהב בכפות הרגליים הקדמיות וחום כהה באלו האחוריות. כל אחת מחמש האצבעות ברגל הקדמית והאחורית בעלת ציפורן ארוכה בצבע חום כהה. לאורך השוליים החיצוניים של כפות הרגליים ישנן שורות של שערות נוקשות. לעומת זאת, לסלנויה חומת-הזנב יש רגליים צרות יותר. אצל סלנוית הדורל הפרווה ארוכה ורכה.
בדגימת ההולוטייפ של נקבת סלנוית דורל, אורך הראש והגוף היה 310 מ"מ, אורך הזנב 210 מ"מ, אורך כף הרגל האחורית 66.8 מ"מ, אורך האוזן 17.5 מ"מ ומסת הגוף 675 גרם. בדגימה אחרת של זכר שנלכד ושוחרר, אורך הראש והגוף היה כ-330 מ"מ, אורך הזנב כ-175 מ"מ ומסת הגוף 600 גרם. בהתבסס על נתונים מוגבלים אלה, סלנוית הדורל עשויה להיות מעט יותר קטנה מהסלנויה חומת-הזנב.
הגולגולת של סלנוית דורל דומה בדרך כלל לזו של הסלנויה חומת-הזנב, אך חלקה הקדמי רחב ועמוק יותר, עצמות האף רחבות וקצרות ואזור החך רחב. הלסת התחתונה חזקה ובעלת זיז גבוה ועולה בתלילות. ניתוח סטטיסטי של מדידות הגולגולות והשיניים מפריד מאוד בין הדגימות של סלנוית הדורל לאלו של הסלנויה חומת-הזנב.
לסלנוית דורל יש שיניים חזקות יותר מאלו של הסלנויה חומת-הזנב, כמו גם שטחי פנים גדולים יותר. שתי השיניים החותכות העליונות הראשונות קטנות יותר מהשלישית, המופרדת על ידי רווח בולט מהניב. הניב של סלנוית הדורל חזקה יותר מאשר זו של הסלנויה חומת-הזנב. השן הקדם-טוחנת העליונה הראשונה קטנה, אבל השנייה והשלישית גדולות יותר; שתי שיניים אלו קצרות ורחבות יותר מאשר אצל הסלנויה חומת-הזנב. השן הקדם-טוחנת הרביעית גדולה, וכך גם השן הטוחנת ראשונה. השן הטוחנת העליונה השנייה קטנה בשליש מזו הראשונה, והיא מצומצמת יותר מזו של הסלנויה חומת-הזנב. השן החותכת התחתונה הראשונה קטנה יותר מהשתיים האחרות. הניב התחתונה, הקדם-טוחנות והטוחנות הראשונות מפותחות היטב. הטוחנת השנייה רחבה, אך קטנה יותר מזו של הסלנויה חומת-הזנב.
תפוצה, בית גידול והתנהגות

סלנוית דורל תועדה באנדרבה (אנ'), אזור ביצות בגובה 750 מטר מעל פני הים בחוף המזרחי של אגם אלאוטרה. בניגוד לסלנויה חומת-הזנב, שבית גידולה הוא היער, בית גידולה של סלנוית דורל הוא הביצה. היא עשויה להשתמש בשינייה החזקות על מנת לאכול טרף בעל חלקים קשים, דוגמת סרטנים ורכיכות ולא רק מבעלי חוליות וחרקים, אותם אוכלת הסלנויה חומת-הזנב, שהיא בעלת שיניים חלשות יותר מאלו של סלנוית דורל. היא דומה במובנים רבים לנמיית מרש הגדולה יותר, המשתמשת גם במרבדי צמחייה לצורכי אכילה ושינה.
מצב שימור

בית גידולה הייחודי של סלנוית הדורל, אגם אלאוטרה, מאוים על ידי זיהום, ייבוש ביצות לבניית שדות אורז, דיג יתר ומינים שהובאו לאגם דוגמת דגים אקזוטיים, צמחים, חולדה מצויה וזבד הודי קטן. ציפור שהייתה מצויה רק באזור האגם, טבלן אלאוטרה (אנ'), הוכרזה כמין שנכחד בשנת 2010. אוכלוסיית הלמור העדין ירדה בכ-30% מ-1994 עד 1999. כמין בעל תפוצה צרה ואוכלוסייה קטנה, סביר להניח שסלנוית הדורל מאוימת מהידרדרות של בית הגידול שלה ואולי מתחרות עם הזבד הודי קטן והחולדה המצויה, אך מצב השימור שלה עדיין לא הוערך באופן רשמי. ה-DWCT פועלת לשימור אזור אגם אלאוטרה והוא הוגדר כאזור מוגן.